b'\n_START_ARTICLE_\n\xc4\x8cetrta egip\xc4\x8danska dinastija\n_START_PARAGRAPH_\n\xc4\x8cetrta egip\xc4\x8danska dinastija je vladala od okoli 2613 do 2494 pr. n. \xc5\xa1t., Njena vladavina se \xc5\xa1teje za zlato dobo egip\xc4\x8danskega Starega kraljestva, obdobje miru in blaginje in dokumentiranega trgovanja z drugimi dr\xc5\xbeavami._NEWLINE_V Staro kraljestvo se razen \xc4\x8cetrte \xc5\xa1tejejo \xc5\xa1e Tretja, Peta in \xc5\xa0esta dinastija se pogosto zdru\xc5\xbeujejo v Staro kraljestvo, znano tudi kot \xc2\xa0\xc2\xbbobdobje Velikih piramid\xc2\xab. Prestolnica Starega kraljestva je bil Memfis.\n_START_SECTION_\nSneferu\n_START_PARAGRAPH_\nSneferu, prvi faraon \xc4\x8ctrte dinastije, je zgradil prvo\xc2\xa0\xc2\xbbpravo\xc2\xab\xc2\xa0 piramido, znano kot Rde\xc4\x8da piramida. Pred njo je zgradil opu\xc5\xa1\xc4\x8deno tako imenovano Zlomljeno piramido in morda dokon\xc4\x8dal Meidum. Zgradil je tudi \xc5\xa1tevilne manj\xc5\xa1e stopni\xc4\x8dasta piramide in postal najbolj ploden graditelj piramid svojega \xc4\x8dasa. Zanj pravijo, da je premaknil ve\xc4\x8d kamna in opeke kot kateri drugi faraon._NEWLINE_Sneferujeva glavna \xc5\xbeena je bila Hetepheres I., ki je bila njegova polsestra in mati kasnej\xc5\xa1ega faraona Kufuja (Keops). Z drugima dvema \xc5\xbeenama je imel \xc5\xa1e ve\xc4\x8d otrok._NEWLINE_Bil je priljubljen vladar, ki je s podeljevanjem dr\xc5\xbeavnih polo\xc5\xbeajev in naslovov svojim sorodnikom utrdil polo\xc5\xbeaj kraljeve dru\xc5\xbeine. Nadzor nad plemstvom je ohranjal tako, da je trdno obvladoval zemljo in posesti. Vodil je vojne pohode na Sinaj, Nubijo in Libijo in za\xc4\x8del v Libanonu nabavljati cedrov les._NEWLINE_Iz njegovega obdobja so se ohranile prveznane egip\xc4\x8danske pogodbe s sosedi. Faraoni \xc4\x8cetrte dinastije so dokumentirani na Kamnu iz Palerma. \xc4\x8ceprav so nekateri deli kamna uni\xc4\x8deni, se je na nepo\xc5\xa1kodovanem delu ohranil zapis, da je med Sneferujevo vladavino iz neimenovane de\xc5\xbeele v Egipt priplulo \xc5\xa1tirideset ladij s cedrovino.\n_START_SECTION_\nKufu, D\xc5\xbeedefre, Kafre in Menkaure\n_START_PARAGRAPH_\nImeni Kufuja in D\xc5\xbeedefreja sta napisani v kamnolomih gnajsa v Zahodni pu\xc5\xa1\xc4\x8davi kak\xc5\xa1nih 65 km severozahodno od Abu Simbela. V Biblosu so odkrili predmete iz obdobja Kufujeve, Kafrejeve in Menkaurejeve vladavine. Predmete iz obdobja Kafrejeve vladavine so odkrili \xc5\xa1e mnogo dlje \xe2\x80\x93 v Ebli v sodobni severozahodni Siriji. Domneva se, da so spadali med diplomatska darila, lahko pa bi bili tudi trgovsko blago._NEWLINE_Kufu je bolj znan po njegovem heleniziranem imenu Keops (gr\xc5\xa1ko \xce\xa7\xce\xad\xce\xbf\xcf\x88, Keops). Faraona sta bila tudi njegov sin Kafre (gr\xc5\xa1ko \xce\xa7\xce\xb5\xcf\x86\xcf\x81\xce\xae\xce\xbd, Kefren) in vnuk Menkaure (gr\xc5\xa1ko \xce\x9c\xcf\x85\xce\xba\xce\xb5\xcf\x81\xce\xaf\xce\xbd\xce\xbf\xcf\x82, Mikerinos). Vsi trije so zasloveli zaradi gradenj svojih piramid v Gizi._NEWLINE_Organiziranje in oskrbovanje delavcev za tako obse\xc5\xbene gradnje je zahtevalo centralizirano vlado s \xc5\xa1irokimi pooblastili. Egiptologi so prepri\xc4\x8dani, da je Staro kraljestvo v tem \xc4\x8dasu doseglo ustrezno visoko raven razvoja in dovolj dolgo obdobje blaginje za izvedbo tako zahtevnih projektov. Nedavna izkopavanja onkraj Heit el-Ghourab (Zid vran), ki jih je opravil Mark Lehner, so odkrila veliko mesto, za katero se zdi, da je bilo prebivali\xc5\xa1\xc4\x8de graditeljev Kafrejeve in Menakurejeve piramide._NEWLINE_Neko\xc4\x8d je na podlagi svetopisemskih zgodb prevladovalo prepri\xc4\x8danje, da so piramide gradili su\xc5\xbenji. Preu\xc4\x8devanje grobnic gradbenih nadzornikov je pokazalo, da so te\xc5\xbeka gradbena dela opravljali kmetje iz celega Egipta, ki po spravilu poljskih pridelkov do naslednje Nilove poplave niso imeli ve\xc4\x8djih opravil. Strokovna dela je opravljala mno\xc5\xbeica specialistov, vklju\xc4\x8dno s kamnoseki, slikarji, matematiki in sve\xc4\x8deniki. Nekaj dokumentov ka\xc5\xbee, da je moralo za javna dela vsako gospodinjstvo prispevati po enega delavca. Bogate dru\xc5\xbeine so namesto njega lahko najele drugega delavca. V javna dela niso spadali samo gradbeni projekti, ampak tudi opravila v templjih, knji\xc5\xbenicah in na praznovanjih. Nekatera dela so lahko opravljale tudi \xc5\xbeenske._NEWLINE_Piramide v Gizi ka\xc5\xbeejo, da je bila v obdobju \xc4\x8cetrte dinastije v Egiptu izjemna blaginja. Kasnej\xc5\xa1a Herodotova pristranskost (Zgodbe, 2.124-133) je pripomogla k nastanku ideje, da so se piramide ohranile kot opomin in spomin na prisilne delavce, ki so jih zgradili. To o\xc4\x8ditno ni res, ker Westcarjev papirus prikazuje Sneferuja v zelo prijazni lu\xc4\x8di, \xc4\x8detudi po drugi strani omenja, da je za gradnjo svoje piramide prestavil ve\xc4\x8d kamenja kot Kufu. To ka\xc5\xbee, da so se faraonov spominjali bolj po njihovem vladanju in osebnosti kot po velikosti spomenikov, ki so jih zgradili.\n_START_SECTION_\nBaka\n_START_PARAGRAPH_\nNa Torinskem seznamu kraljev je med Kafrejem in Mankaurejem praznina, v kateri je vladal faraon, katerega ime in dol\xc5\xbeina vladanja sta popolni neznanki. Faraon med omenjenima vladarjema je omenjen tudi v Sakarskem seznamu faraonov, vendar se je tudi na tem seznamu njegovo ime izgubilo. Nekateri egiptologi izgubljenega faraona ena\xc4\x8dijo z Manetovim Biherisom, katerega ime bi lahko ustrezalo egip\xc4\x8danskemu imenu Baka ali Bakare. Vpra\xc5\xa1anje njegovega obstoja \xc5\xa1e vedno ni re\xc5\xa1eno.\n_START_SECTION_\nKentkaus I.\n_START_PARAGRAPH_\nNajbolj zanimiv je morda status kraljice Kentkaus I., katere grobnica je bila zgrajena ob poti k Menkaurejevi piramidi. Kentkaus je bila Menkaurejeva h\xc4\x8derka in je morda vladala kot faraonka. Njena grobnica je velika mastaba z manj\xc5\xa1o mastabo nad njo. Zgornja mastaba je pomaknjena iz sredi\xc5\xa1\xc4\x8da spodnje, morda zaradi praznega nepodprtega prostora pod njo._NEWLINE_Na granitnem vhodu v grobnico je Kentkausin naslov, ki se lahko bere kot mati dveh kraljev Gornjega in Spodnjega Egipta ali kot mati kralja Gornjega in Spodnjega Egipta in kralja Gornjega in Spodnjega Egipta. Razen tega je na vhodu upodobljena z vsemi regalijami in umetno faraonsko brado. Njen naslov in upodobitev sta nekatere egiptologe privedla do zaklju\xc4\x8dka, da je proti koncu \xc4\x8cetrte dinastije vladala kot faraonka. Njen grobnica je bila zgrajena kot ni\xc5\xa1a in kasneje oblo\xc5\xbeena z zglajenimi plo\xc5\xa1\xc4\x8dami iz apnenca.\n_START_SECTION_\n\xc5\xa0epseskaf in D\xc5\xbeedefptah\n_START_PARAGRAPH_\nNaslednji dokumentirani faraon je bil Menkaurejev sin \xc5\xa0epseskaf. Njegovo vladanje je bilo kratko, vendar je uspel dokon\xc4\x8dati projekte svojega o\xc4\x8deta in uvesti svoj arhitekturni slog._NEWLINE_D\xc5\xbeedefptah je nejasna oseba, kateri se pripisuje razlo\xc4\x8dno dolgo vladanje, njegov obstoj pa je vpra\xc5\xa1ljiv. Obi\xc4\x8dajno se \xc5\xa1teje za zadnjega faraone \xc4\x8cetrte dinastije. Na seznamu faraonov staroegip\xc4\x8danskega zgodovinarja Maneta je na tem mestu faraon Tamftis, katerega ime bi lahko bilo popa\xc4\x8denka egip\xc4\x8danskega imena Ptah-d\xc5\xbeedef. Na Torinskem seznamu faraonov je na tem mestu neimenovan faraon, ki je vladal za \xc5\xa0epseskafom pribli\xc5\xbeno dve leti. Ta faraon bi lahko bil D\xc5\xbeedefptah._NEWLINE_Kako se je \xc4\x8cetrta dinastija kon\xc4\x8dala, \xc5\xa1e vedno ni jasno. Jasno je samo to, da so \xc5\xa1tevilni uradniki iz \xc4\x8cetrte dinastije ostali na svojih polo\xc5\xbeajih tudi pod Userkafom, prvim faraonom iz Pete dinastije.'